Správa o priebehu a výsledkoch summitu predsedov vlád krajín V4
(Krakov, 3. júna 2009)

V Krakove/Wieliczke sa 3. 6. 2009 uskutočnil summit predsedov vlád krajín V4. Summit sa uskutočnil pri príležitosti ukončenia poľského predsedníctva V4 (1. 7. 2008 - 30. 6. 2009). Súčasne poľská strana odovzdala predsedníctvo V4 maďarskej strane. Hlavnými témami stretnutia predsedov vlád bolo vyhodnotenie uplynulého poľského predsedníctva, odsúhlasenie programu nadchádzajúceho maďarského predsedníctva a aktuálna európska agenda. Vedúcim slovenskej delegácie bol predseda vlády Robert Fico. Maďarskú delegáciu viedol premiér Gordon Bajnai, českú predseda vlády Jan Fischer. Rokovania viedol predseda vlády Poľskej republiky Donald Tusk.

Poľské predsedníctvo 

Predsedovia vlád V4 pozitívne zhodnotili činnosť predsedníctva PR vo V4 – množstvo i kvalitu stretnutí na najvyššej i ministerských úrovniach, ktoré viedli ku konkrétnym výsledkom a zároveň k posilneniu značky „V4“ v Európe. V tejto súvislosti sa zhodli, že je potrebné naďalej pokračovať v politike podporujúcej vytváranie vyšehradskej identity smerom dovnútra, ako aj posilneniu spolupráce smerom navonok – najmä na pôde EÚ. 
Predsedovia vlád SR, MR, ČR ocenili aktivitu, prínos a konkrétne výsledky poľského predsedníctva v oblastiach ako príprava a akceptácia stanovísk v kľúčových otázkach v prvom rade európskych politík; ďalej rokovania vo formáte V4+B3+RO, BG s FR PRES (B3-pobaltské krajiny; RO-Rumunsko, BG-Bulharsko, FR PRES – francúzske predsedníctvo EÚ) k otázkam klimaticko-energetického balíčka; mimoriadne rokovanie PV k otázkam svetovej finančnej krízy (8. 1. 2009, Bratislava) a spoločné vystúpenie krajín V4 odmietajúce národný protekcionizmus ako nástroj boja s krízovými prejavmi; prijatie koncepcie Východného partnerstva.
Predsedovia vlád sa zhodli, že po 5 rokoch už nemá zmysel deliť EÚ na „starú“ a „novú“. Krajiny V4 sú rovnoprávnymi členmi, ktorí môžu konkrétnym spôsobom prispieť k riešeniu aktuálnych problémov.

Maďarské predsedníctvo 

Zo strany predsedov vlád bola vyjadrená podpora prezentovaným prioritám maďarského predsedníctva. Maďarská strana hodlá zachovať kontinuitu spolupráce V4 v oblasti posilnenia vnútornej integrity, posilniť verejnú diplomaciu a promócie aktivít a úspechov V4, podporiť rozvoj najchudobnejších regiónov V4/EÚ, zjednodušiť čerpanie európskych fondov. V4 by mala úzko spolupracovať v dvoch dôležitých oblastiach – revízia rozpočtu EÚ a príprava Novej finančnej perspektívy (NFP) na roky 2014 - 21. Ďalej by malo ísť o zlepšenie postavenia Rómov prijatím konkrétneho programu Stredoeurópskej rómskej stratégie (Central European Roma Strategy) vrátane využitia prostriedkov Medzinárodného vyšehradského fondu (MVF). Spolupráca by mohla využiť aj existujúce inštrumenty, akými je napríklad nedávno vytvorená Európska platforma pre integráciu Rómov. Navzájom budú spolupracovať splnomocnenci vlád V4, resp. príslušné inštitúcie V4, ktoré sa zaoberajú otázkou Rómov. Ide pritom o širšiu európsku tému, ktorú nemožno vyriešiť iba v rámci jedného štátu.
Ďalším je pokračovanie procesu európskej integrácie krajín západného Balkánu, najmä posúdenie dlhodobých strategických programov, ako aj konkretizácia a pokračovanie spolupráce a aktivít v rámci Východného partnerstva. 

Ekonomická kríza 

Aktuálnemu vývoju hospodárskej situácie v jednotlivých krajinách, ako aj hľadaniu nástrojov na odstraňovanie následkov svetovej finančnej a hospodárskej krízy sa venovala neformálna, ale meritórna diskusia, ktorá priniesla aj viacero konkrétnych úvah a návrhov:
•	finančná kríza sa dotýka každého hospodárstva, pričom jej dosahy v rozličných krajinách môžu byť rozličné a niektoré následky môžu byť časovo posunuté.
•	predsedovia vlád podporili závery rokovaní G20 (2. 4. 2009) a vyslovili sa za rozšírenie dialógu vládnych inštitúcií krajín V4 s cieľom výmeny skúseností, dialógu s podnikateľmi, maximálnu koordináciu krokov, ktoré by viedli k zmierneniu následkov krízy v regióne stredovýchodnej Európy (SVE); 
•	v rámci opatrení zmierňujúcich dosahy finančnej krízy je pravdepodobné, že dôjde k zvýšeniu rozpočtových deficitov, či ďalšiemu zníženiu výdavkov;

Ekonomické otázky v agende EÚ s osobitným zreteľom V4:
•	 V4 dôsledne odmieta dvojaké štandardy – napríklad v otázke poskytovania štátnych prostriedkov na rekonštrukciu strategických podnikov – konkrétne v PR lodenice a uhoľné bane, ktoré prišli o dotácie EÚ;
•	 V4 sa odmietavo stavia k likvidácii národného bankového dohľadu – ide o otázku, ktorú je potrebné komplexne posúdiť a zachovať rovnováhu medzi európskymi a národnými inštitúciami;
•	 prejavom dvojakého prístupu je aj tzv. „kaučukové“ rozhodnutie ER v otázke plnenia Maastrichtských kritérií – musia byť stanovené jasné pravidlá;

Energetická bezpečnosť 

Po skúsenostiach s dosahmi rusko-ukrajinského sporu (január 2009), ktorý viedol k prerušeniu dodávok zemného plynu do krajín V4 (a ďalších) je nevyhnutné posilniť spoluprácu v oblasti dodávok energetických surovín s maximálnym využitím prostriedkov Plánu obnovy EÚ (Recovery Plan). Hlavným cieľom je vytvorenie prepojení medzi krajinami V4 (ale aj AT, DE a ďalšími), ktoré by znížili mieru rizika výpadku dodávok plynu do týchto krajín, zároveň by znížili možnosť zneužívania dodávok v politických cieľoch. Aj v kontexte objavujúcich sa informácií o vznikajúcich problémoch ohľadne dodávok plynu chcú mať krajiny V4 rovnaký postoj, aký mali počas plynovej krízy v januári 2009. V tejto súvislosti bola skonštatovaná solidarita medzi krajinami V4.  
Predsedovia vlád podporili myšlienku reaktivácie expertnej skupiny pre otázky energetickej infraštruktúry V4. 
V tejto súvislosti PV SR R. Fico informoval partnerov o návrhu SR vytvoriť Stredoeurópsku investičnú banku, ktorá by sa venovala najmä financovaniu strategických projektov v oblasti infraštruktúry a energetiky. Podľa hodnotení EBRD je tento projekt zaujímavý, vzhľadom na kapitálovú silu krajín SVE však bude potrebovať silného finančného partnera.

ACER

Predseda vlády SR R. Fico informoval o zámere SR kandidovať na umiestnenie Agentúry pre reguláciu sieťových odvetví (ACER) v Bratislave a o hlavných charakteristikách návrhu, ako aj o súčasnom stave rokovaní o podpore ČK. Požiadal o podporu, pričom poukázal na to, že spoločné podpory kandidatúr V4 by posilnili dôveryhodnosť a postavenie zoskupenia. Predseda vlády PR D. Tusk jednoznačne podporil kandidatúru SR. ČR rovnako jednoznačne vyslovila podporu SR. Predseda vlády MR uviedol, že jeho vláda bude podporovať kandidatúru niektorej z NČK, zároveň skonštatoval, že kandidatúra SR je kvalitná. Vláda MR stanovisko zaujme čoskoro. Výsledkom diskusie bolo prijatie pozitívneho stanoviska V4, oceňujúceho kvalitu slovenského projektu. MR zároveň navrhla, aby sa experti V4 pravidelne zaoberali prípravou prehľadu nadchádzajúcich kandidatúr s cieľom zlepšenia spolupráce v tejto oblasti.

Medzinárodný vyšehradský fond (MVF)

Predsedovia vlád ocenili prácu a výsledky odchádzajúceho riaditeľa K. Forraia. Zároveň došlo k dohode o zvýšení rozpočtu MVF o 250 000 eur/na krajinu od roku 2010  z doterajších 1 250 000 na 1 500 000 eur.
Dôvodom zvyšovania rozpočtu MVF je záujem na ďalšom posilňovaní spolupráce krajín V4, vyšehradskej identity a V4 ako značky. Predpokladá sa, že oblasťami aktivít, na ktoré budú finančné prostriedky použité, sú napr. podpora projektov v oblasti rozvoja vedy, výskumu, vzdelávania v rámci krajín V4 a podpora projektov sociálnej integrácie Rómov. Ďalšou významnou oblasťou je program Visegrad+ a poskytovanie vyšehradských štipendií pre študentov z krajín Východného partnerstva a západného Balkánu.

COP-15 – otázky klimatických zmien
Krajiny V4 zastávajú blízke pozície v otázke klimaticko-energetického balíčka (KEB) – uvedomujú si, aj napriek rozličným štruktúram tvorby elektrickej energie, rozsah záväzkov a ich konkrétnych dosahov na ekonomickú a energetickú situáciu. Riešenie úloh spojených s globálnym otepľovaním môže byť úspešné len za predpokladu spolupráce štátov EÚ. Negociačný proces o COP-15 naberá na obrátkach a premiéri V4 veria, že júnové zasadnutie Európskej rady príjme zodpovedné závery.

Závery: 

•	Krajiny V4 vyjadrili odhodlanie rozvíjať formát spolupráce V4 ako spoluprácu, ktorá sa osvedčila, prináša konkrétne výsledky a má predpoklady rozvoja aj v ďalších oblastiach. 
•	Aktuálnymi témami spolupráce, vyplývajúcimi z konkrétnych potrieb sú hospodárska kríza, energetická oblasť a spolupráca pri riešení postavenia Rómov. 
•	Výmena informácií a spoločné postupy napomáhajú riešenie dosahov hospodárskej krízy.
•	Významnou je v tomto smere idea týkajúca sa vytvorenia Stredoeurópskej investičnej banky ako nástroja na podporu konkrétnych projektov, predovšetkým v energetickej oblasti. 
•	Znovuoživenie expertnej skupiny pre otázky energetickej infraštruktúry V4 napomôže identifikáciu možných spoločných postupov a projektov v tejto oblasti.  
•	Spolupráca medzi splnomocnencami vlád V4, resp. príslušnými inštitúciami V4, ktoré sa zaoberajú otázkou Rómov, môže viesť k vytvoreniu návrhov riešení prispievajúcich k zlepšeniu postavenia Rómov.  
•	Ocenenie slovenskej kandidatúry na sídlo ACER, ako kandidatúry silnej a dobre pripravenej je dobrým príkladom pri zosúlaďovaní postojov  V4 pri kandidatúrach do medzinárodných organizácií, resp. sídel medzinárodných inštitúcií.
•	Rozhodnutie o zvýšení rozpočtu MVF o 250 000 eur/na krajinu od roku 2010  z doterajších 1 250 000 na 1 500 000 eur vytvorí priestor pre realizáciu konkrétnych projektov vo vnútri V4 a v tretích krajinách.